Summary: Adega denuncia que a norma provocará lumes "máis rápidos, altos e fortes" e a deputada nacionalista Tereixa Paz, que visitou O Barco, pediu a derrogación da lei. A concentración convocada pola Alianza por un Medio Rural Vivo reuniu un cento de persoas en Valdeorras.

A nova Lei de Montes, que foi aprobada en solitario polo PP, xa recibiu no seu momento as criticas xeralizadas dos grupos da oposición e de colectivos ambientalistas. Os lumes que tiveron lugar hai uns dias en Valdeorras fan que esas críticas regresen. Este mércores a Alianza por un Medio Rural Vivo reuniu un cento de persoas no Barco nunha concentración de protesta contra a política de prevención e extinción da Xunta. Adega, que forma parte desta plataforma denuncia que a Lei de Montes, ao modificar pola porta de atrás a lei de prevención contra os lumes de 2007, facilitar a extensión das pirófitas, introducir a especulación no monte e reducir ao mínimo o papel da administración, provocará "lumes de récord: máis rápidos, altos e fortes". Adega denuncia que Feijóo diminuiu as distancias de salvagarda da vexetación ás vivendas (de 50 a 30 metros); reduciu os anos nos que se limita o aproveitamento dos terreos queimados (de 3 a 2 anos); eliminou o mosaico de parcelas e a prohibición de establecer masas monoespecíficas de máis de 25 hectáreas continuas; abreu a posibilidade de forestar terras agrarias e desviou cara os concellos parte das responsabilidades de control. De igual xeito, este mércores a deputada do BNG no Parlamento Galego, Tereixa Paz, visitou O Barco e denunciou que "a falta de ordenación do territorio, nomeadamente do monte, a ausencia de políticas preventivas, desmantelamento da actividade agrogandeira e o abandono do medio rural son as inequívocas causas dos incendios forestais". En consecuencia Paz demandou a derrogación da norma pois "bota o lume ás portas das aldeas, pois non ordena os usos da terra e permite forestar terras agrarias, polo que incrementa o caos e a desorde".


Summary: O secretario xeral da central sindical nacionalista, Suso Seixo, comparecerá esta mañá en conferencia de prensa. Nela prevese que dea conta do resultado das conversas que mantivo con CCOO e UGT en relación á proposta de mobilizacións unitarias que formulou a central nacionalista.

Ás 11h desta mañá o secretario xeral da CIG comparecerá en conferencia de prensa. Nela está previsto que Suso Seixo anuncie publicamente as datas das próximas mobilizacións sindicais. Así mesmo, prevese que Seixo dea conta do resultado das conversas mantidas pola central sindical nacionalista con CCOO e UGT, en que a CIG lles trasladou unha proposta de calendario coa idea de manter a unidade de acción con que as organizacións sindicais veñen actuando desde principios do verán. No caso de que os sindicatos estatais decidisen non se sumar á proposta unitaria da CIG, o sindicato nacionalista podería anunciar hoxe un calendario de mobilizacións propio, cos ollos postos na data en que o goberno central presente a súa proposta de orzamentos xerais do estado e na de inicio da campaña electoral do 21-O.


Summary: Todo o que precisas saber sobre o novo protocolo que vén de aprobar a Xunta da Galiza para as corentenas e o modo de proceder ante casos positivos e contactos estreitos.

A directora xeral de Saúde Pública da Xunta da Galiza, Carmen Durán, presentou esta cuarta o novo protocolo de actuación para casos positivos da Covid-19 e os seus contactos estreitos. Que fago se teño síntomas da Covid? Debe iniciar illamento domiciliario e, a continuación, pedir cita telefónica co seu médico ou médica de cabeceira, contactar co persoal médico do seu PAC ou chamar ao número de información do Sergas sobre a Covid 881 540 045. Será sometido a unha proba de antíxenos ou PCR. Se o resultado é positivo, chamarano da central de seguimento de contactos, que xestionará unha cita co seu médico, faralle unha enquisa de caso e pediralle a listaxe de contactos estreitos; se é negativo, comunicarallo vía SMS e poderá facer vida normal. Canto dura a corentena na Galiza? O illamento para os casos positivos do coronavirus pasa de dez a sete días, con tres días máis de seguimento. Os contactos estreitos tamén fan corentena? Co novo protocolo, os contactos estreitos asintomáticos completamente vacinados están exentos de corentena, así como aqueles que tiveron a Covid-19 nos últimos seis meses e non presentan síntomas. Os contactos que se presenten síntomas e así o notifiquen cando sexan contactados pola central de seguimento serán sometidos a unha proba PCR ou de antíxenos o quinto día após o contacto co positivo. Se non se lle permite na súa empresa o teletraballo, o Sergas expediralle unha baixa laboral de sete días, o tempo que dura a corentena (máis outros tres días de seguimento). Podo facer vida normal se son un contacto asintomático? Aínda que non faga o corentena, estará en vixilancia durante os dez días posteriores ao útimo contacto co positivo confirmado. A central de seguimento enviaralle unha mensaxe SMS coas instrucións e información sobre a duración da vixilancia. Non se lle realizará test PCR ou de antíxenos, agás ás persoas en situación de vulnerabilidade (maiores de 70 anos, residentes e traballadores en centros sociosanitarios, persoas inmunodeprimidas ou embarazadas). Deberá evitar o contacto con persoas vulnerábeis e non acudir a grandes eventos, mais poderá acudir ao seu posto de traballo e, con carácter xeral, non procede a baixa laboral. Din positivo en antíxenos... E agora, que? Debe chamar ao teléfono de información sobre o coronavirus do Sergas, 881 540 045. Recibirá unha chamada telefónica da central de seguimento nas seguintes 24 horas. Non precisará doutra proba para confirmar o positivo nin para obter a baixa laboral.


O Incio e O Páramo son dous pequenos concellos da provincia de Lugo, ambos con menos de 2.000 habitantes. Isto inclúeos no grupo de municipios que, dende a reforma electoral do ano 2011, son supervisados regularmente pola Oficina do Censo Electoral (OCE) á busca de incrementos "significativos" no electorado que poidan chegar a ser "sospeitosos". Ambos veñen de ser situados na lista que a OCE vén de publicar coa vista posta nas novas eleccións xerais do 10N xunto a outros oito do resto do Estado.Dende o ano 2011 a OCE revisa o censo dos concellos de menos de 2.000 habitantes á procura de incrementos "significativos" e resulten "sospeitosos", caso no que insta o consistorio a verificar que son reaisA normativa vixente estipula que, cando nos seis meses previos á convocatoria dunhas eleccións se produce un incremento "significativo" no censo nun destes pequenos concellos, a OCE contacta co Concello para "verificar" as altas no padrón municipal. Isto é, para comprobar que se trata de residentes reais e non dunha fraude, caso no que deben dalas de baixa e comunicalo en quince días á oficina do Censo. Este procedemento xa foi completado en ambos casos e nos dous os concellos responderon, pero non satisfactoriamente. É por iso que a Oficina do Censo os inclúe entre os municipios que, ante un incremento sospeitoso da poboación con dereito ao voto, ofreceron "resposta ao requirimento sobre incrementos do número de residentes significativos sen resultar xustificados" e esta circunstancia foi notificada á Xunta Electoral Central. No caso do Incio, o censo de setembro reflicte que consta con 1447 persoas empadroadas en setembro, tres máis que no mes de agosto, cando eran 1444, as cales supuñan á súa vez un incremento de 21 con relación a medio ano antes. Este concello ten un gran volume de poboación inscrita no censo de residentes ausentes, de máis de 1.000 persoas.O Páramo, pola súa banda, tiña anotadas en setembro 1.222 homes e mulleres no censo de residentes con dereito a voto. Son cinco máis que en setembro e oito máis que en xuño, cando eran 1.213. A cifra é, no entanto, semellante aos meses da pasada primavera. Neste caso, segundo a lista publicada pola OCE, o consistorio tampouco foi quen de "xustificar" as variacións.Con esta publicación a Oficina do Censo Electoral e a Xunta Electoral dan opción ás candidaturas que concorren aos comicios -neste caso, as vindeiras xerais-, a impugnaren formalmente o censo polos seus incrementos. É o que sucedeu, por exemplo, antes das eleccións xerais do 28 de abril e das municipais de maio en Rábade, cando este concello, tamén na provincia de Lugo, fora incluído na lista da OCE.


Summary: A iniciativa foi adoptada por acordo unánime de todos os grupos da cámara.

Que desaparezan do Google Maps formas aberrantes e deturpadas como "La Estrada", "Vivero", "Órdenes", "Sanjenjo" ou "Lorenzana". Ese é o miolo da proposición non de lei da autoría de Olalla Rodil (BNG) que esta sexta feira foi aprobada por unanimidade polo Parlamento da Galiza. A iniciativa insta o goberno galego a que se dirixa á multinacional norteamericana para que poña fin á desfiguración da toponimía galega. Na súa intervención, Rodil afirmou que a día de hoxe unha das ferramentas de xeolocalización máis utilizadas pola populación galega continúa a conculcar a lei de normalización lingüística, que estabelece as galegas como únicas formas lexítimas e legais dos topónimos do país. É cuestión de vontade política, enfatizou a deputada nacionalista, quen puxo como exemplo que no servizo de emerxencias 112 si se conseguiu o pleno respeito da toponimia galega no seu xeolocalizador.


Summary: Javier Illanes asegurou con rotundidade que se as autoridades tiveran feito caso ao informe do xefe de maquinistas José Ramón Iglesias Mazaira, o accidente non tería ocorrido.

O maquinista Javier Illanes, que levou o tren Alvia accidentado en Angrois desde o municipio leonés de Medina del Campo até Ourense afirmou na súa comparecencia desta cuarta feira que era "de dominio público" que a curva da Grandeira estaba "desprotexida". O interventor do tren, sobre a chamada ao maquinista antes do descarrilamento: "Non sabía que existía esa curva" Na súa comparecencia, a máis longa desde o comezo do xuízo, Illanes mantivo momentos tensos en varios dos interrogatorios, principalmente co fiscal e coa avogada do Estado español. Ao representante do Ministerio Público negoulle que a formación que reciben os maquinistas fixese fincapé nas peculiaridades dese tramo. "Coméntase onde pode haber un punto de referencia (para iniciar o freado de 200 a 80 quilómetros por hora) pero logo cada un toma unha referencia diferente", salientou. Declaran os primeiros policías que chegaron a Angrois Preguntado por se no momento do accidente era consciente do punto no que se atopaban, respondeu que non, aínda que imaxinaba que debían estar "perto de Santiago" unicamente polo paso do tempo desde que o tren saíra de Ourense. "Obriga" de responder ao teléfono O maquinista tamén afirmou que "sempre" tería contestado contesta en caso de ser el o que estivese a conducir e recibise unha chamada como a do interventor. Illanes incidiu en que é preciso responder estas chamadas "mentres sexa un tema de servizo". "É a miña obrigación e é o que me obriga a facer a miña empresa", engadiu. [VÍDEO] Garzón: "Non había ningún sinal até o comezo da curva" Respecto a o que lle ocorreu a Garzón ao responder o teléfono á chamada do interventor, considerou que "seguramente se desubicó", pero puxo o foco sobre a falta de sinalización na vía. Curva desprotexida A continuación, referiuse ao informe redactado por José Ramón Iglesias Mazaira, xefe de maquinistas que alertou da falta de indicacións de seguridade dese tramo ferroviario. Illanes mostrouse "totalmente de acordo" co informe de Iglesias Mazaira, xa que entende que "esa curva estaba desprotexida e había que tomar medidas", algo que tamén manifestaba o xefe de maquinistas. O maquinista critica fallos de seguridade no sinistro do Alvia Javier Illanes asegurou con rotundidade que se as autoridades tiveran feito caso ao informe de Iglesias Mazaira, o accidente non tería ocorrido. Ao seu xuízo, esta liña "monótona" con viadutos e túneles "non era 100% segura" e en concreto tratábase dun tramo complicado no que despois se introduciron medidas de seguridade. Aínda que "os medios existían", nese momento "non había nin sinal nin baliza". Tamén subliñou que o accidente se produciu ese día pero, nas condicións en que circulaba o tren, "puido pasar noutro momento", polo que afirmou que lle gustaría que lle tivesen feito "caso" ao xefe de maquinistas que alertou do perigo.


Summary: A oposición volverá preguntarlle a Feijóo polo 'Caso Dorado' dentro de cuestións máis amplas que tamén farán referencia ao control dos medios públicos e os incumprimentos do presidente coa Cámara.

Un traballo parlamentar "obstruído" e unha xestión de goberno baseada na "manipulación" serán algunhas das queixas ás que en teoría deberá dar resposta o presidente da Xunta, Alberto Núñez Feijóo, no Pleno do Parlamento galego da próxima semana, o último do período ordinario. PSOE, AGE e BNG volverán a tratar o 'Caso Dorado' nunha sesión que tamén deixará espazo para as críticas ao "escurantismo" na comisión que investiga as caixas e, segundo a oposición, en case toda a acción de goberno da Xunta do PP. Así, o BNG preguntará pola "manipulación da cidadanía". "Manipulación dos medios de comunicación públicos, manipulación d@s cidadáns co exemplo moi claro no conflito das preferentes, manipulación deste Parlamento, que está submetido aos intereses e obediencia do Executivo e ademais obstrución para coñecer toda a documentación relativa a contratos de Marcial Dorado ou para acceder á documentación da comisión das caixas", sinalou o seu portavoz, Francisco Jorquera, que tamén denunciará a campaña de "desprestixio á oposición" que cre que lidera o Delegado do Goberno central, Samuel Juárez. Pola súa parte, o portavoz de AGE, Xosé Manuel Beiras, afirmou que na Cámara comeza a sentir a utilización de "algo semellante a un idioma nazi". "Existe pánico a que se lle fagan preguntas comprometidas ao presidente", dixo en referencia á Mesa do Parlamento, que obrigou a matizar as cuestións que propuñan os grupos. Tamén amosou enfado Abel Losada, voceiro do PSOE, que solicitou o amparo da presidenta Pilar Rojo por "non recibir a información que se solicita". @s socialistas intentarán que Feijóo explique a destrución de documentación por parte da Xunta. O voceiro do PP, Pedro Puy, defendeu o seu partido sinalando que "teñen máis facilidades para traballar neste Parlamento que na maioría do resto de Cámaras autonómicas".


Summary: Correlingua está de aniversario: 20 anos movendo miles e miles de nenos e nenas, mozos e mozas a prol do galego.

Correlingua fai 20 anos. A iniciativa que se puxera en andamento en maio de 2001 coa defensa e valorización do galego como obxectivo foi medrando ao longo de todos estes anos até chegar a ser o que é hoxe: unha das iniciativas máis importantes en torno ao galego. Esta actividade de carácter nacional que transita dunha a outra localidade cun denominador común que é a normalización lingüística da mocidade e a infancia sumou ao longo destes anos miles e miles de alumnos participantes e de profesorado implicado. Aliás, teceu unha rede co mundo da cultura, co que músicos, contacontos, artistas... xa son parte fundamental da iniciativa. Desde aquel primeiro Correlingua ("Non fiques coa lingua de fóra") até o que se está a desenvolver este ano ("Inmunízate co galego") moitas son as cousas que pasaron por este acto que organiza A Mesa, CIG-Ensino e a AS-PG coa colaboración de diferentes institucións. Vénse de editar estes días un vídeo conmemorativo desas 2 décadas de vida na que sen imaxes das diferentes edicións e toman a palabra algúns e algunhas das impulsoras desta iniciativa polo galego. "O obxectivo era mostrar a unidade en torno ao galego e visibilizar esa unión en todas as actividades a prol do galego", afirma Anxo Louzao, ex secretario nacional de CIG-Ensino e expresidente da Asociación Correlingua. "Logramos interactuar durante todos estes anos coa mocidade e valorizar o galego", apunta Anxo Terán, o actual presidente da asociación. Marta Dacosta, que fora vicepresidenta de Correlingua, sinala que foi "fundamental" intervir con iniciativas como esta para que a lingua non desaparecese de escena para nenos e mozos en determinadas partes da Galiza. Isa Risco, actriz e unha das 'animadoras' habituais das últimas edicións de Correlingua, afirma que o Correlingua "é o mellor, é celebrar que temos unha lingua viva". 2021 Na presente edición, que pon o ramo o 22 deste mes en Foz, o Correlingua reúne máis de 1.500 escolares, e as actividades decorren entre o 20 de outubro e o 22 de novembro na Coruña, Pontevedra, Vigo, Ferrol, Bueu, A Estrada, Verín e Foz, onde se celebrará a festa de fechamento da edición. Pauliña —gañadora do Cantalingua—, Os John Deeres, Cé Orquestra Pantasma e Música Miúda ofrecerán oito concertos nos diferentes municipios que colaboran co evento. "Son actividades que fan que o alumnado sexa protagonista dentro e fóra das aulas", sinalou Varela, quen tamén instou a que as actividades "motiven" o uso do galego tanto no eido escolar como no día a día da mocidade.


Summary: Axigántase a fenda entre o secretario xeral de Podemos e o seu homólogo de Podem.

Contundente resposta de Albano Dante Fachín -secretario xeral de Podem, deputado de Catalunya sí que es Pot no Parlament- á decisión de Pablo Iglesias de convocar desde Madrid unha consulta ás persoas inscritas da formación morada no Principat sobre a política de alianzas. O disenso xorde porque Dante Fachín abre a hipótese a unha confluencia co bloco soberanista, mentres Iglesias defende exclusivamente un acordo cos comúns de Colau. En declaracións realizadas esta terza feira, o secretario xeral de Podem fai patente o océano que o separa de Iglesias: "A intervención de Iglesias en Podem é igual a de Rajoy en Catalunya". A seguir, lembrou que o líder de Podemos "dixera que se el fose catalán non participaría no 1-O". "Embora iso, nós [por Podem] consideramos que tiñamos que participar, porque escoitamos a xente". A respeito da consulta que convoca Iglesias desde Madrid, Dante Fachín declarou que, fose cal fose o resultado dese referendo interno, "a decisión xa está tomada" por Pablo Iglesias, en alusión aos planos da dirección estatal de Podemos de en ningún caso pactar cos soberanistas. Dante Fachín anunciou finalmente que non vai participar no referendo interno por o considerar unha "consulta imposta" desde Madrid.


Summary: Esta oferta de emprego para o vindeiro ano está pendente da convocatoria formal, que pode adiarse (como o fixo neste 2014) ata 12 meses. Esta semana publicouse a convocatoria de 2014: 165 prazas para cubrir as 1.649 vacantes xeradas por xubilacións.

Este venres publícase no DOG a Oferta de Emprego do SERGAS correspondente a 2014, que -como xa anticiparan algúns sindicatos- inclúe unicamente 103 prazas a repartir entre dez categorías para toda Galicia. A maior parte (64) corresponden a auxiliares de enfermaría e técnico/a de laboratorio (11). A publicación desta Oferta Pública de Emprego (OPE) non conleva a publicación inmediata da convocatoria, que se podería adiar durante meses. De feito, a anterior OPE, publicada en decembro de 2013, completou a súa convocatoria de prazas esta mesma semana. Este concurso-oposición, que xa vén do pasado ano, permitirá a contratación de 125 persoas na categoría de Enfermaría e de 40 na categoría de Médico de Familia, un total de 165, para cubrir (aplicando a taxa máxima de reposición do 10%) as 1.649 vacantes xeradas por xubilacións e outros motivos. En canto á nova OPE, das 103 prazas, a metade resolveranse por promoción interna, e as outras 52 repartiranse por concurso entre as máis de 10.235 persoas inscritas nas listas de contratación nesas categorías, con ratios que roldan as 200 aspirantes por praza, e que roldan os 300 e mesmo 400 por praza nas categorías de hixienista dental ou fisioterapeuta. A CIG sinala que se nos últimos tres anos non se aplicara a taxa de reposición do 10%, poderían terse creado catro mil prazas en todas as categorías, en lugar das 444 finalmente convocadas Os sindicatos xa responderon a estes anuncios, que confirman o mantemento da política de contratación de SERGAS e a diminución de prazas e traballadores no sistema público de saúde. A CIG-Saúde rexeita "estas miserias que o SERGAS pretende vender como estabilidade no emprego". E esixe "unha vez máis a eliminación de toda taxa de reposición e a convocatoria de OPE e Traslados para todas as categorías e co 100% das prazas vacantes". O sindicato denunciara hai unhas semanas que esta convocatoria é tan só unha "oferta de recadación económica" pois "o persoal está obrigado a participar se quer manter a puntuación de OPE nas listaxes de contratación". A CIG sinala que se nos últimos tres anos non se aplicara a taxa de reposición do 10%, poderían terse creado catro mil prazas en todas as categorías, en lugar das 444 finalmente convocadas.


Summary: A absorción do Instituto de Oceanografía polo CSIC garantirá unha xestión máis eficiente das sedes na Galiza (Vigo e A Coruña). Asegúrao Javier Ruiz, o director do IEO. Ante a preocupación da flota galega, subliña que o asesoramento do século XXI non vai ser o mesmo que o do XX en termos de sustentabilidade.

Como se chegou ao punto de que o Instituto Nacional de Oceanografía precisase dunha absorción por parte do Centro Superior de Investigacións Científicas (CSIC)?A integración do Instituto Nacional de Oceanografía (IEO) no CSIC era unha alternativa que se pensara moitas veces porque ten moito sentido desde o punto de vista científico e tamén por un mellor asesoramento. Após as dificultades que tivo na última década, tanto de recursos como de adaptación ás regras de funcionamento da Administración pública, decidiuse que esta era a mellor opción. Que cousas van mudar?A partir da integración contaremos cun corpo de persoal suficiente e cualificado, o que permitirá facer ciencia e asesoramento de calidade. A incorporación ao CSIC é beneficiosa nese sentido, pois é un organismo que foi capaz de evitar o desaxuste, e a carga administrativa que implica que o traballo científico se faga de forma eficiente. Esa decisión vai implicar feches de sedes ou despedimentos de persoal?A resposta é negativa: así quedou claro na carta que o ministro enviou ao persoal do IEO. O que se pretende, precisamente é reforzar o labor científico e de asesoramento do persoal dos diferentes centros, dotándoos dunhas ferramentas de xestión máis modernas que liberen de obstáculos a súa capacidade de xerar coñecementos sobre o mar e os seus recursos. Ante un escenario no que as e os investigadores atopen unha máquina administrativa máis eficiente cabe esperar que incrementen a súa capacidade de conseguir e executar recursos. Nas sedes galegas, en Vigo e na Coruña, hai unha preocupación sobre a posibilidade de seguir traballando nas mesmas liñas. Van recortar fondos ou modificar o tipo de estudos tratados?Resulta evidente que o problema para seguir traballando era seguir funcionando como se fixo até agora, sen tratar os problemas de fondo que tiña o IEO na xestión da investigación. Nas diversas comunicacións que puiden manter coas traballadoras e traballadores, non detectei esa preocupación, xa que o obxectivo é xustamente o contrario, é dicir, que todo o cadro de persoal siga a traballar nas mellores condicións. Entón, a situación non mudou en nada?O novo equipo e o apoio financeiro do Ministerio están permitindo comezar a desbloquear a situación e que os profesionais dos centros poidan facer os labores cos que estaban sen atoparse con trabas administrativas e de xestión. Aínda queda moito traballo para normalizar a situación mais ese é o camiño que se está a percorrer. Os intereses do IEO e do CSIC distan moito?O CSIC é un organismo de investigación cun enfoque moi amplo que pode tratar desde biomedicina a astronomía, e tamén a investigación mariña. O IEO é un organismos de investigación sectorial centrado no mar e nos seus recursos. Existe a concepción moi equivocada de que o CSIC só fai ciencia e o IEO só asesoramentos. Sen ir máis lonxe, durante a miña etapa no CSIC, eu mesmo coordinei estudos como o do estuario do río Guadalquivir que condicionaron a toma de decisións sobre un territorio tan importante como o Espazo Natural de Doñana. A combinación de ciencia e asesoramento produce a miúdo grupos de investigación potentes e avances importantes no coñecemento. Porén, a frota galega non confía nos efectos que poida ter sobre ela esta absorción...Entendo que a frota puidese estar preocupada se se deixase continuar a situación como estaba e non se implementasen os mecanismos de corrección que se están a completar. As medidas que anunciou o Ministerio garanten a continuidade dos estudos e ningún impacto sobre eles a curto prazo. A axuda e apoio ás pescarías seguirá a ser a mesma?O sector ten que ter presente que o asesoramento pesqueiro do século XXI será diferente ao que se realizaba no século XX. A sociedade cada vez exíxenos máis sostibilidade e, no caso da pesca, estamos nun proceso de evolución cara á sustentabilidade do stock que se explota. É dicir, ter unha visión ecosistémica da pescaría. Esta visión só se pode construír desde a xeración de coñecemento científico novo, de aí a importancia de integrar ciencia e asesoramento.


Summary: O presidente da Asociación Galega de Barmen, Juanjo Fernández, recoñece que na Galiza se está a apostar moito polo produto autóctono. Asimesmo, afirma que as e os expertos do país están xogando con mesturas e presentacións novas malia que a poboación sexa máis tradicional

A quen lle dá acubillo a Asociación Galega de Barmen?A asociación está aberta a calquera persoa que lle interese o tema da coctelaría, aínda que non sexa profesional da hostalaría. Certo é que a maioría dedícanse a isto ou están a estudar hostalaría. Temos desde xente empresaria até estudantes e algunha persoa á que lle gusta a actividade. Como viven as e os asociados a caída de traballo?Polo contacto que mantemos, a xente está bastante preocupada. É un tema do que non sabemos o alcance e non sabemos a saída. A hostalaría é un dos sectores que máis se está a resentir da situación. Malia todo, o verán é boa época para os cócteis. As e os 'barman' galegos están a innovar?Aínda que nos campionatos sempre son determinados tipos de combinados, son de creación propia e estamos innovando bastante. Estamos a comezar con moitos produtos que hai uns anos era impensábel incluír, xa non na Galiza senón no Estado. O abano de posibilidades é impresionante e desde a asociación apostamos moito polo produto galego. En que sentido?Co Consello Regulador de Augardentes temos unha fase especial nos campionatos. Agora hai vermús, xenebra e ron galegos e estanse a facer propostas diferentes, incluso ecolóxicas. As bebidas que aparecen son de bastante calidade. De que elementos incríbeis tiran na barra?Hai uns anos que se comezou coa nova cociña con esferificacións e mixoloxía molecular. Estanse a elaborar cócteis con texturas, terras comestíbeis con base de galleta para completar, a presentación está variando moito... A clientela é tradicional ou atrevida?Aquí somos moi tradicionais e, para cambiar esa tendencia, hai que dar a probar e pouco a pouco vanse creando ideas que van tendo saída. Por exemplo, tamén se está a apostar moito pola coctelaría sen alcol ou de baixo contido alcólico, para beber con moderación que é algo no que apostamos. Na Galiza hai 'barman' acrobáticos?Hai tanto coctelaría acrobática como clásica. Pero só temos seis persoas interesadas.


Summary: A revolta ourensá de 1869 é unha expresión da oposición da sociedade galega ao proxecto centralizador no territorial e liberal económico imposto pola oligarquía española ao longo do século XIX.

Non existe a Galiza submisa. Un percorrido pola historia do noso pobo nas súas últimas centurias impugna o relato interesado, que nos fala dun país domado e sen vontade para responsabilizarse do seu destino. A revolta ourensá de 1969 é unha expresión da oposición da sociedade galega ao proxecto centralizador no territorial e liberal no económico imposto pola oligarquía española ao longo do século XIX. Estamos, ao fin, diante dunha das múltiples manifestacións da rebeldía galega coa reivindicación nacional e social como bandeira. A orientación imposta polo partido oligárquico e militar ao proceso aberto após o estoupido revolucionario de setembro de 1868, rematou por defraudar as expectativas populares dunha mudanza de fondo na nosa sociedade. A proposta de constitución impulsada polo gabinete de Serrano e Prim, onde ficaba clarificado o seu programa político, abriu a porta a todo un ciclo de protestas na Galiza na segunda metade de 1969. As protestas galegas contra a monarquía e o centralismo A oposición ao proxecto centralizador da oligarquía española recibiu a resposta contundente da sociedade galega. As mobilización contaron con grande seguimento ao longo do noso país, sendo despedidos moitos operarios no arsenal de Ferrol por negarse a xurar a constitución monárquica, significándose pola súa importancia as protestas desenvolvidas nas comarcas ourensás, onde os federais contaban cunha significaba penetración social. A inicios de maio rexistráronse manifestacións por este motivo en Ourense ou Ribadavia, acadando grande repercusión social e informativa o comicio celebrado en Xunqueira de Ambía coa presenza de tres mil persoas, onde se criticou duramente o papel da igrexa e da Guarda Civil. A restauración dos "santos foros dos dereitos dos pobos" O 2 de outubro de 1869, os federais fanse co control da Ourense, depoñen e posteriormente deteñen as autoridades provinciais e proclaman a república federal. A xunta revolucionaria, formada por persoas de recoñecida militancia antimonárquica, fica composta por Francisco Casanova como presidente, Alexandre Quereizaeta como secretario, Salvador Nóvoa como vicesecretario e Guillerme Moreiro, Xosé Gómez, Federico Anta, Ramón Díaz, Xosé Noguerol, Facundo Santalla, Xosé Saborit, Marcelino Rodríguez, Benito Cobas e Carlos Pereira. O programa da revolta, recollido nun manifesto publicado pola prensa o día 3, non deixa dúbida das súa alternativa, cualificando a "Madrid como tirano das provincias", demandando a restauración dos "santos foros dos dereitos dos pobos por medio da verdadeira democracia" e solicitando "a liberdade, a igualdade, a fraternidade e a moralidade sincera". Un tenente da Guarda Civil e un soldado morto A revolta de Ourense non tardou en ser derrotado, tras dislocar o goberno o 4 de outubro compañías militares doutras localidades á cidade. Segundo sinalaba La correspondencia de España o 7 de outubro de 1869, "ás 7 da mañá do día 2 foron presas todas as autoridades, agás o concello, pois algúns tomaron parte, apoderándose despois do goberno da provincia, tesourería e Telégrafos e desarmando a oficiais e soldados". Ao longo desa mesma xornada, producíronse diversos enfrontamentos armados con efectivos do exercito e da Guarda Civil, significándose o celebrado na Ponte das Burgas, onde "os republicanos instan a tropa que se entregue, esta resístese e rompe fogo dunha e doutra parte, caendo morto un tenente da Guarda Civil e un soldado de infantería". A resistencia prolonf¡garíase durante máis tempo no rural da cidade tras erguer os rebeldes barricadas. Porén, estas nada puideron facer contra os novos reforzos chegados doutras partes da Galiza. O cárcere en Cádiz e o exilio en Portugal A derrota do levantamento abriría a porta á represión dos rebeldes e dos seus dirixentes. Unha parte destes, entre os que se atopaban os cadros máis significados como Francisco Casanova, Alexandre Quereizaeta, Xosé Gómez, Federico Anta, fuxirían cara a Portugal, levando como reféns o gobernador civil e militar de Ourense, instalándose posteriormente en Coímbra e retornando a Galiza tras ser amnistiados en 1871, unha vez proclamada a I República. Outro grupo, milicianos nacionais sen responsabilidade na organización da revolta, serían detidos, procesados e encarcerados, pasando a practica totalidade do seu cativerio na prisión militar da Carraca, en Cádiz. Alexandre Quereizaeta, nun artigo publicado en La Igualdad en 1870 desde o seu exilio en Coimbra, dirixido aos seus compañeiros recentemente liberados, sinalaba "Queridos correlixionarios, ao fin vos atopades na nosa querida cidade após sufrir a sorte reservada aos defensores da xustiza, aos que aman a Galiza e a humanidade".


Summary: Obteve 55,1% dos votos face ao 44,9% de Fernando Haddad. 10 milhões de sufrágios de distância. Na sua mensagem ao país após se conhecerem os resultados, o presidente eleito afirmou que esta "é uma missão divina".

Jair Bolsonaro vai ser o novo presidente do país. O ex militar, nostálgico da ditadura, racista, machista, homófobo e profundamente conservador, conseguiu 55% dos votos na segunda volta das eleições brasileiras. São 10 pontos mais que os que apanhou Fernando Haddad, candidato do PT, que nestes dias logrou cortar a vantagem de até 18 pontos que os inquéritos lhe davam a Bolsonaro. Mais não foi suficiente e a vitória do ultra é clara e muito expressiva. Nos estados mais populosos e politicamente claves do país —Minas Gerais, São Paulo e Rio de Janeiro— as percentagens de apoio para Bolsonaro alcançaram o impressionante patamar de 70 por cento. Num discurso desde a sua casa através de FB Live já com os resultados apurados, Bolsonaro rezou da mão com um pastor evangélico e prometeu "mudar Brasil" e fazer um governo "democrático e constitucional". "Esta é uma missão divina", disse, "que não se escolhe, cumpre-se". Milhares dos seus e das suas apoiantes saíram às ruas em diferentes cidades para festejarem o triunfo do filo-fascista.. Fernando Haddad, de por parte, endereçou uma mensagem de ânimo aos seus 45 milhões de votantes: "Não temos medo. Estamos aqui de mãos unidas e com coragem".


Summary: A Iniciativa Popular pola Autodeterminación renuncia 'motu proprio' a convocar, como viña facendo desde 2007, a súa propia manifestación para favorecer un acordo de todo o soberanismo para un acto unitario no Día da Patria

Causa Galiza avoga porque este 25 de xullo haxa un acto unitario de todo o tecido soberanista e independentista, por riba de diferencias ideolóxicas e organizativas, co gallo do Día da Patria. Neste sentido, a Iniciativa Popular pola Autodeterminación aposta por un "formato común de convocatoria", motivo polo cal Causa Galiza renuncia por propia vontade a convocar a súa propia manifestación para o 25 de xullo, procurando desta forma facilitar un acordo entre o sobranismo. A portavoz nacional desta Iniciativa Popular pola Autodeterminación, Lupe Bouzón, deu leitura a un comunicado nun acto público no que estivo apoiada por diferentes rostros e nomes do tecido sobranista. Insuficiencia do marco autonómico Alén de denunciar "a insuficiencia do marco autonómico para defender os intereses da nación e da maioría social galegas, e reivindicar un novo marco democrático de soberanía política para a Galiza", Lupe Bouzón transmitiu as dúas mensaxes que Causa Galiza quixo trasladar de cara ao vindeiro Día da Patria: "A necesidade de alcanzar unha convocatoria única por parte de todos os sectores sociais, sindicais e políticos que se definen soberanistas e independentistas" e a demanda a eses sectores "a procurar dun formato común de convocatoria que posibilite que @s soberanistas e independentistas galeg@s podan mobilizarse baixo unha única bandeira no próximo 25 de xullo".


Summary: Publicamos a seguir o editorial do número 271 do semanario Sermos Galiza. Ten como asunto a posición fixada por Feijóo na súa recente comparecencia parlamentar sobre a vaga de lumes.

As investigacións policias practicadas en relación á vaga de lumes de outubro e a propia leitura non prexuizosa do código penal deitan unha conclusión moi clara: non se sostén a tese do "terrorismo incendiario" á que se aferra Feijóo para evadir as súas responsabilidades na xestión da catástrofe. Os indicios apontan á imprudencia na conduta das dúas persoas detidas até o de agora. En ningún caso houbo intención deliberada de delinquir. A definición de terrorismo no código penal é nidia: só incorren nel as persoas que perseguen como fins das súas accións, entre outros, a alteración grave da paz pública ou a criación dun estado de terror nas populacións. É obvio que ningún destes supostos é aplicábel ás dúas persoas arrestadas. Por iso non é de recibo que unha delas estea a receber o tratamento -prisión provisional sen fianza- que se indica na lexislación para terroristas. Non estamos perante terrorismo, por tanto, senón perante o fracaso dunha política forestal que non se fai en beneficio da sociedade, senón para o exclusivo servizo de intereses privados, entre os que sobrancean os da pasteira ENCE. [Este editorial é o do número 271 de Sermos Galiza, disponíbel xa na loxa e nos pontos de venda habituais]


Summary: Un informe oficial do Goberno galés xustifica a petición dunha crecente "diverxencia" das leis entre Inglaterra e Gales

O goberno galés publicou un informe sobre a reforma do poder xudicial no país no que reclama a transferencia de competencias en materia de xustiza. Estes poderes seguen en mans do goberno británico. O informe, Delivering Justice for Wales, di que a transferencia desta competencia é "natural, desexábel e inevitábel" como resultado da crecente "diverxencia" entre as leis e as prácticas en Inglaterra e Gales tras máis de 20 anos de autogoberno. A petición segue as conclusións publicadas en 2019 pola Comisión de Xustiza de Gales, creada polo Goberno galés en 2017. Esas conclusións recomendaban a transferencia de poderes de Londres a Cardiff. Gales destina 3 millóns de euros dos fondos de recuperación de Covid a impulsar a lingua galesa O Partido Laborista, no Goberno galés, e Plaid Cymru, principal partido independentista do país, apoian a reivindicación. O Partido Conservador, primeiro partido da oposición en Gales e con maioría absoluta na Cámara dos Comúns británica, rexéitaa. O Parlamento galés, ou Senedd, conta con poderes lexislativos dende a súa creación en 1999, que foron ampliados e reforzados en varias ocasións (2007, 2011 e 2018). Unha enquisa de 2021 mostra que 35% dos galeses quere máis autonomía e 14% quere independencia. 27% defende o statu quo e o 18% inclínase por reducir os poderes do Senedd ou mesmo abolilo.


Summary: Esta fin de semana tivo lugar un incendio na factoría, que tamén traballa para KIK e New Look. Catro das mulleres falecidas tiñan só 17 anos. A Campaña Roupa Limpa pídelle á multinacional galega que asine o Acordo de Seguridade nas fábricas.

Un incendio acabou o pasado sábado coa vida de sete traballadoras -catro delas de só 17 anos- nunha fábrica téxtil de Dhaka (Bangladesh). A factoría -Smart Exports- produce para varias multinacionais, entre elas Inditex, KIK e New Look. O domingo algúns activistas conseguiron entrar nas ruínas de Smart Exports e atoparon as etiquetas que vinculan aos principais comerciantes minoristas europeos con esta última traxedia: Bershka and Lefties, que pertencen a Inditex; KIK Okay, pertencente á alemá KIK, e New Look, Scott e Fox, e Só Invest, todas marcas francesas. A Campaña Roupa Limpa contactou con Inditex para confirmar a súa producción nesta fábrica e o compromiso de atender e indemnizar ás vítimas, unha responsabalidide que a empresa asumiu. Con todo, as ONG amosan o seu "profundo malestar" porque entenden "que isto podería ser evitado". A campaña leva un ano demandándolle a Inditex que asine o Acordo Bangladesh Lume e Seguridade na Construción que obrigue a que os edificios se revisen e os traballadores poden informar libremente de riscos para a seguridade e outras violacións. Os promotores da campaña entenden que "o rexeitamento ou a dilatación no tempo por parte destas marcas para facer fronte aos problemas de seguridade que causaron os incendios anteriores noutras fábricas fainos directamente responsables doutra tráxica perda de vidas". A campaña leva un ano demandándolle a Inditex que asine o Acordo Bangladesh Lume e Seguridade na Construción A Campaña pide tamén "unha investigación independente e transparente sobre as causas dos incendios, para a compensación completa e xusta de atención ás vítimas e as súas familias e a acción concreta de todas as partes involucradas a pór fin a esta triste perda e sen sentido da vida". E denuncia que "as traballadoras seguen morrendo, e as marcas continúan desperdiciando tempo e facendo escusas en lugar de pasar á acción. KIK aínda non pagou a súa remuneración ás vítimas Fashions Tazreen e tamén carecen de atención médica. Mentres tanto, todos seguen ampliando a súa produción en Bangladesh".


Summary: O presidente d'A Mesa recorre a decisión da audiencia provincial coruñesa de volver celebrar o proceso a instancias do xuíz Fraga Mandián, defensor do da forma La Coruña

O pasado xaneiro o presidente d'A Mesa pola Normalización Lingüística, Carlos Callón, era absolto no procedemento xudicial iniciado polo ex xuíz decano da Coruña, Antonio Fraga Mandián. O maxistrado pretendía que se condenase a Callón por reprocharlle publicamente a súa afirmación "no tengo ningún rubor en usar la ilegalidad La Coruña". Entre as peticións de Fraga Mandián figuraba "1,5 euros por cada vez que aparece en Google" a frase en cuestión, o que daría lugar a 15.000 euros de indemnización. O presidente d'A Mesa tenta agora non ter que volver sentar no banco dos acusados a causa dunha "insólita" decisión xudicial. A través dun recurso Callón tenta evitar que "se repita este xuízo", tal e como solicitou Fraga Mandián e aceptou a Audiencia Provincial, por resultar, segundo "todos os xuristas consultados, unha extravagante decisión a respecto da práctica cotiá das audiencias provinciais". Volver celebrar o xuízo -está fixado para o día 10- suporía, en opinión d'A Mesa, unha "alarma" non só para a defensa do idioma, "senón tamén para a igualdade de todas e todos persante a Xustiza". A "apariencia" desta resolución é que "se forzan corporativamente os procedementos xudiciais para tentar sancionar a quen non fixo máis que realizar declaracións de defensa da lei", nomeadamente, da Lei de Normalización Lingüística. Callón coida que Fraga Mandián tenta "probar en diferentes tribunais até conseguir unha sentenza do seu agrado" Esta actuación, di o colectivo, "vulneraría, na práctica, o dereito á defensa", toda vez que semella que Fraga Mandián está a procurar que se "repita o xuízo unha e outra vez", "probando en diferentes tribunais até conseguir unha sentenza do seu agrado". No seu recurso, Callón argumenta que "unicamente cabería a repetición do xuízo (...) previa declaración de nulidade e retroacción do procedemento" e sempre que se desen supostos como unha "denegación infundada de probas, de imposibilidade de practicalas" ou de "vulneración de dereitos fundamentais". Neste caso, polo tanto, "a celebración de vista debería, a todas luces, ser rexeitada". Neste escenario, a defensa de Callón coida que a intención última do procedemento é "poder revogar a sentenza absolutoria para condenar a quen foi absolto, o cal non é motivo aceptábel para concedela, a teor da lexislación procesual vixente nin da xurisprudencia constitucional". Trataríase, din, de botar por terra a sentenza de xaneiro, na que, ademais de liberar o presidente d'A Mesa de culpa, "recordaba toda a lexilsación que recoñece A Coruña como o único topónimo oficial, e sinalábase que é normal e lexítimo que as moi desafortunadas declaracións de Fraga Mandián fosen obxecto de crítica pública", a cal "estaba amparada pola liberdade de expresión". Sentenza do xuízo no que Callón foi absolto


Summary: Música e teatro como oferta. No menú, o que pasa por ser o maior festival heavy de Europa, con Viveiro como epicentro.

Sábado Viveiro. Resurrection Fest. Lavandeiras. 23 bandas a bourar, capitaneadas polos míticos Iron Maiden. Calo Teo. Música na Noite cos Refuxiados. Un cartaz con Malandrómeda, Zurrumalla, Barbitúricos, Airiños do Maycar, O sonoro maxín. Carballo. Festifolk Costa da Morte. Apartir das 21 horas. Con Xabier Díaz e as Adufeiras de Salitre, Pepe Vaamonde Grupo, os gaiteiros da Costa da Morte... Lourenzá. Casa da Cultura. 20 h. Memorias dun neno labrego. Espectáculo teatral de Cándido Pazó.


Summary: Acepta parcialmente o recurso presentado pola CIG e aprecia "vicio ou defecto formal" no procedemento seguido na externalización ao negarse a negociación colectiva, non subrogarse todo o persoal nin equiparar o salario ás mellores condicións antes da fusión

A Xustiza confirma as eivas denunciadas na privatización dos parques comarcais de bombeiros levada a cabo pola Deputación de Ourense. O xulgado do contencioso-administrativo número 1 da capital provincial estimou parcialmente o recurso presentado pola CIG e aprecia "un vicio ou defecto formal" no procedemento administrativo seguido. Así o anunciou este pasado xoves o propio sindicato, que debullou a decisión do maxistrado, na que se censura o xeito no que se levou a cabo a privatización dos parques comarcais de bombeiros de Verín, A Limia, Valdeorras e O Carballiño por parte do Consorcio Provincial para o Servizo contra Incendios e Salvamento. Foi en 2016 cando se convocou un concurso público para esta externalización que, como destaca o xuíz, vulnerou os dereitos dos traballadores ao entender que non houbo negociación colectiva ao non subrogar a adxudicataria -a empresa Veicar- todo o persoal nin equiparar o seu salario ás mellores condicións económicas antes da fusión. A Xustiza aprecia "vicio ou defecto formal" ao negarse a negociación colectiva, non subrogarse todo o persoal nin equiparar o salario ás mellores condicións O titular do xulgado do contencioso-administrativo, segundo destaca a CIG, declarou nula a convocatoria do concurso pola falta de negociación denunciada, deixando aberta a posibilidade de "instar a unha revisión de oficio de actos nulos contra o acordo final de adxudicación do concurso á empresa Veicar" e declarando a existencia de vinculación entre o persoal subrogado pola compañía e o Consorcio Provincial de Bombeiros de Ourense. O maxistrado non botou abaixo a externalización pero si indica a necesidade de facer unha revisión de oficio de todo o proceso. O maxistrado non botou abaixo a externalización pero si ve necesario facer unha revisión de oficio de todo o proceso Ante esta situación, a unión local da CIG en Verín, xa anunciou que solicitará unha xuntanza coa Deputación para tentar "pechar un acordo extraprocesual, previo recoñecemento da condición de traballadores do Consorcio aos bombeiros contratados pola empresa adxudicataria". Ademais, advirte de que, no caso de que non prospere a saída negociada, instará á nulidade da adxudicación do concurso e reclamará por cesión ilegal de traballadores. A CIG pide "recuperar para o ámbito público un servizo esencial que nunca debeu ser privatizado" Ademais, a CIG asegura que o "razoábel e moi beneficioso para a cidadanía" sería que a Deputación aceptase "negociar unha saída pactada" e que aceptase "recuperar para o ámbito público un servizo esencial que nunca debeu ser privatizado". Por outra banda, o grupo provincial do PSdeG considera que a decision do xuíz supón "un duro revés para o goberno do PP" na Deputación, que "leva defendendo un proceso contra-natura e vendendo como boa a perda da xestión pública dun servizo provincial". "Abonda ver a recente vaga de lumes que afectou a nosa provincia e moitos dos nosos concellos para comprobar o necesario que é termar do público e, así, poder garantir a calidade e eficiencia do servizo ademais da operatividade á hora de pedir responsabilidades", asegurou Fraga Civeira, voceiro socialista.


Summary: Esta cuarta feira terá lugar o sorteo copeiro no que o Arenteiro coñecerá o seu nome da súa nova posíbel vítima.

Non hai que confundir o arento -segundo a Real Academia Galega "instrumento semellante a un compás que serve para trazar a circunferencia da roda dos carros"- co Arenteiro, que nunha definición próxima a incorporarse ao diccionario podería describirse como "mataxigantes invicto". A escuadra do Carballiño, que é xunto co Sestao a única que non perdeu nas catro primeiras categorías, asinou a maior fazaña dos seus case 65 anos de historia eliminando, e de que modo, o Almería de Primeira División. Nun merecido triunfo por 2-0 no fortín de Espiñedo, un gol de Antón Escobar no minuto 4 e outro de Rafa Mella no 79 deixaron fóra un club que multiplica o orzamento do mataxigantes galego en 175. Os outros dous conxuntos do país no bombo da segunda rolda, previsto para as 17 horas da cuarta feira, serán o Celta e o Pontevedra. A entidade olívica logrou o seu primeiro triunfo baixo a dirección de Carlos Carvalhal a costa do Algar (1-6), un rival moi inferior que se diluíu despois do descanso logo duns máis que aceptábeis 45 minutos iniciais nos que chegou a adiantarse no marcador. A do Lérez, pola súa parte, remontou un tanto encaixado no segundo oito de partido logo dun erro defensivo obsceno para apear o Manresa na súa casa (1-3). Con respecto aos seus posíbeis rivais na seguinte rolda, o Aranteiro terá a oportunidade de volver exhibirse ante un conxunto da máxima categoría, o que abre a porta a un cruce con clubs de nivel do Atlético de Madrid, Vilarreal, Athletic de Bilbao ou o propio Celta. E con respecto ao Pontevedra, este xogará, cun 100% de posibilidades, con algún dos 16 equipos de Segunda División que están no bombo. Enésimo ridículo do Real Club Deportivo O Dépor tirou a Copa ante un rival moi inferior como o Guixuelo (2-0), e xa son 11 anos seguidos nos que non logra pasar dalgunha das dúas primeiras fases. Curiosamente, estes 11 foron os peores na historia do club, polo que a escusa de "tirar a Copa" para centrarse na Liga resulta xa inaceptábel. Tamén quedou eliminado ante un equipo con menor nivel o Club Deportivo Lugo (0-1 co Arenas), resultando máis comprensíbeis os adeus do Rácing de Ferrol ante o invicto Sestao (0-1); do Coruxo a mans do Eldense (2-4 nos penaltis após empatar a dous); do Ourense co Alcorcón (tamén por penaltis) e do Barbadás ante outro Primeira, o Valladolid (0-2).


Summary: Debido o encarecemento da luz e, en menor medida, dos alimentos.

O Índice de Prezos de Consumo (IPC) subiu 1,3% en decembro no conxunto do Estado en relación ao mes anterior e disparou a súa taxa interanual até 6,7%, máis de dous puntos por riba da taxa de novembro (5,5%) e o seu nivel máis alto en 29 anos, debido o encarecemento da luz e, en menor medida, dos alimentos. Co dato de decembro, o máis elevado desde marzo de 1992, o IPC interanual encadea a súa duodécima taxa positiva consecutiva, segundo os datos avanzados publicados esta quinta feira polo Instituto Nacional de Estatística (INE). Segundo Estatística, no comportamento interanual do IPC destaca a suba dos prezos da electricidade, maior en decembro deste ano que en igual mes de 2020, e, en menor medida, dos alimentos, cuxos prezos baixaron o ano pasado. Por contra, os prezos dos carburantes e lubricantes para vehículos persoais baixaron en decembro deste ano, en contraste coa suba que experimentaron un ano antes. Por contra, o INE destaca un descenso dos prezos da electricidade en novembro deste ano fronte ao mesmo mes do ano pasado. O INE incorpora no avance de datos do IPC unha estimación da inflación subxacente (sen alimentos non elaborados nin produtos enerxéticos), que aumentou en decembro catro décimas, até 2,1%, co que se sitúa case cinco puntos por baixo da taxa do IPC xeral. É a taxa máis elevada da subxacente desde marzo de 2013. En taxa mensual, o IPC encadeou a súa quinta repunta consecutiva ao subir 1,3% en decembro, un punto por riba do ascenso rexistrado no mes de novembro. Trátase da maior subida mensual da inflación nun mes de decembro desde o ano 1983.


Summary: O evento, que obriga as rapazas a acudir disfrazadas de colexialas ou cheerleaders, recibiu críticas por supostas vexacións dun striper a unha muller ou pola presenza de menores. A festa, que reuniu 3.000 persoas en Mos, anuncia a súa localización unhas horas antes só a aquelas persoas que dispoñan de entrada

Elas de cheerleader ou de colexiala, eles de xogador de fútbol americano ou colexial. Moito alcohol, stripers ou un touro mecánico. Así é a American Pie Party que esta fin de semana tivo lugar en Mos, á que asistiron ao redor de 3.000 rapaces e rapazas (rapaces na súa inmensa maioría). Un evento que busca recrear todo o imaxinario dos filmes de Hollywood sobre adolescentes ou mesmo do porno e que se anuncia dicindo "Somos sensualidade, modernidade, irreverencia e complicidade. Rompe as regras, descúbrete, provoca, déixate provocar como en ningunha outra festa. Aquí os excesos son benvidos". A iniciativa ten a súa orixe en Portugal, onde os seus promotores xa a levaron a varias cidades e agora salta á outra beira do Miño. Primeiro en Mos e o venres 23 de marzo en Lugo. A localización da festa, con entradas que van dos 7 euros (anticipada) ata os 50 euros (no mesmo día do evento), permanece en secreto ata uns minutos antes do seu inicio e mesmo nese momento só se comunica a través de SMS ás persoas que mercaron unha entrada. A festa celebrada en Mos recibiu críticas nas redes sociais por supostas vexacións dun striper a unha muller ou pola presenza de menores. A organización portuguesa da American Pie Party negou estas acusacións afirmando que o que se observa no vídeo é "só teatro" e que a muller non foi forzada, en declaracións a La Voz de Galicia. O empresario engadiu que en Portugal "elas celebran o día da muller de noite con stripers pero en España parece prohibido". Outras moitas críticas subliñaban o carácter machista da celebración, como este tuit: "Dous días despois do 8M celébrase o American Pie de Vigo. En fin". Ou este: "Non busquedes excusas con que no sabiades como era a festa de american pie que se fixo en Vigo, sabíadelo perfectamente e fostes. Nesa festa houbo violacións e cousificouse á muller e moitas persoas que se fan chamar feministas/aliados, foron. Orgullosos?".


No ano 2014 Radio CampUSCulturae naceu como unha emisora universitaria integrada nun amplo proxecto intercultural da universidade de compostelá. Co tempo evolucionou e dende 2015 continuou a súa traxectoria coa forma de asociación cultural que mantén unha grella estable de programación radiofónica de múltiples temáticas.Radio CampUSCulturae e Praza.gal colaboran no seguimento desta noite electoralEste 28 de abril Radio CampUSCulturae desenvolve unha programación especial para realizar o seguimento da noite electoral do 28A. "Galicia xógase moito nas eleccións xerais" e por iso o equipo da emisora decidiu realizar un seguimento intenso dende o peche dos colexios electorais, con conexións dende as sedes das forzas políticas e espazos de análise durante o escrutinio.Radio CampUSCulturae e Praza.gal colaboran no seguimento desta noite electoral e, deste xeito, a programación especial da emisora pode ser seguida ao vivo nesta mesma páxina do xornal, no reprodutor sobre estas liñas. Tamén na súa web e a través da aplicación Tunein. Ambos medios, ademais, compartiremos contidos para informar da noite electoral.


Summary: A Plataforma Galega de Traballadores e Traballadoras de Investigación Sanitaria considera "ofensiva e indignante" a proposta económica da patronal das fundacións no marco das negociacións do seu primeiro convenio colectivo. Piden acabar coa temporalidade para evitar a "fuga de talentos".

O investimento en I+D+i segue a ser unha materia pendente na Galiza. A meirande parte deste labor desenvólvese a través de fundacións sen ánimo de lucro como a do Instituto de Investigación Sanitaria de Santiago (IDIS), a do Instituto de Investigación Sanitaria Galiza Sur de Vigo (Iisgs) ou a Profesor Novoa Santos, que dá soporte ao Instituto de Investigación Biomédica da Coruña (Inibic). Profesionais destas tres entidades, representadas pola Plataforma galega de traballadoras e traballadores de investigación sanitaria (Plagtis), están a negociar estes días coa patronal das fundacións o primeiro convenio colectivo dun sector que hoxe se rexe polo Estatuto dos Traballadores e non ten unhas táboas salariais mínimas. "Retomamos as negociacións após un ano e medio, fixemos unha proposta económica que lles pareceu excesiva e a súa contraoferta non é xusta", relata a Nós Diario a investigadora do IDIS Mabel Sampedro. En concreto, o persoal de investigación da categoría R4, a máis alta (líder e coordinador dun grupo de profesionais), percibiría 35.000 euros máis até 10% adicional segundo os obxectivos. Esta cifra fica lonxe dos 50.000 que reclama o persoal investigador para este nivel: "Fixemos a comparativa co que paga o Sergas e, por exemplo, un médico acabado de graduar percibiría no seu primeiro ano esa mesma cantidade", apunta, facendo fincapé en que, para optar á máxima retribución na investigación, precísase obter grao, mestrado, doutoramento, posdoutoramento e experiencia internacional. "Os salarios non van parellos á exixencia do cargo e o valor que aporta a investigación á sociedade", expón Sampedro. No seu centro de traballo hai arredor de 500 investigadoras, das cales só "perto de 10% teñen contrato indefinido". A temporalidade é outra das cuestións nas que Plagtis pon o foco nas negociacións coa patronal, xa que as condicións actuais provocan que na Galiza non haxa "unha carreira investigadora que seguir" e, consecuentemente, as e os profesionais se vexan na obriga de abandonar o país: "Todo o coñecemento adquirido grazas á formación e o traballo dun investigador pérdese cando ten que marchar", salienta. As investigadoras, á procura de fondos "As e os traballadores que están a obter recursos para a investigación e mesmo conseguen xerar patentes teñen que pelexar por traer fondos para a fundación, porque é o modo de que repercuta no seu salario", afirma Sampedro, quen engade que boa parte do financiamento da investigación na Galiza "chega grazas ás investigadoras".


Summary: O sindicato nacionalista denunciou as rescisións de contrato que a Consellaría de Educación estaba a desenvolver entre o persoal substituto con data do 21 de xuño

A Xunta manterá finalmente os contratos do profesorado substituto até o 30 deste mes de acordo co calendario escolar. Así o anunciou logo da denuncia pública manifestada pola CIG-Ensino que exixía á administración o cumprimento da normativa vixente e o mantemento das substitucións até o final de mes. Desde a CIG consideraron "un desatino gravísimo" a decisión da Consellaría de Educación e atribuíron as rescisións ao "obxectivo único de recortar" nun colectivo que ademais, din, "traballa nunhas condicións especialmente precarias, con cambio de localidade no seu posto de traballo", obrigad@s a ficaren a disposición da administración permanentemente e de incorporarse de inmediato cando son chamad@s. Asemade, lembran, a Consellaría de Educación xa decidiu o pasado ano "de maneira unilateral" non pagar as vacacións a este colectivo no caso daquel@s docentes que traballaran 5 meses e medio. "É un exemplo máis de cómo a Consellaría decide incumprir a súa propia normativa para a aplicar recortes", aseguran desde a central nacionalista. A CIG-Ensino denuncia, aliás, que non se están a cubrir as baixas que se produciron nos centros nas últimas semanas.


Summary: Os movementos feministas convocan mobilizacións de repulsa para este martes e as principais institucións galegas únense ao rexeitamento do asasinato de María del Carmen Vázquez a mans do seu ex-marido, sobre quen pesaba unha orde de afastamento. "Fracasaron todas as ferramentas para evitar as últimas consecuencias da violencia machista", lamenta a alcaldesa de Vilalba

"Fracasaron todas as ferramentas para evitar as últimas consecuencias da violencia machista". A alcaldesa de Vilalba, Elba Veleiro, expresaba deste xeito este luns o sentimento que impregna a capital da Terra Chá dende que o pasado domingo transcendeu que unha veciña da vila, María del Carmen Vázquez, fora asasinada polo seu ex-marido.Fontes do Tribunal Superior de Xustiza de Galicia confirmaron o propio domingo que o presunto asasino tiña prohibido achegarse a menos de 300 metros e mais de comunicarse coa súa ex-parella. Esas medidas foran decretadas tras a interposición dunha denuncia por violencia machista."Fracasaron todas as ferramentas para evitar as últimas consecuencias da violencia machista"A Delegación do Goberno central para a Violencia de Xénero ratificaba este luns que o asasinato de Mari Carmen foi un caso de violencia machista. "Lamentablemente, chegou o día no que poñemos cara a un deses fríos números, xa que unha desas mulleres é a nosa veciña, a nosa compañeira, a nosa amiga", evidenciou o manifesto lido a mediodía en Vilalba pola concelleira de Igualdade do municipio, Vanesa Siso. A "frialdade dos números", acrecentou, non reflicte a verdadeira dimensión "dun dos problemas estruturais máis graves da nosa sociedade, a violencia machista".A mobilización contra a violencia machista deste luns en Vilalba, secundada por decenas de persoas, repetiuse en múltiples puntos de Galicia. As concentracións institucionais en repulsa polo asasinato desenvolvéronse ante as casas consistoriais dos principais concellos, sedes da Xunta e no Parlamento, entre outras institucións.Este luns comezan tamén a desenvolverse as manifestacións de repulsa convocadas dende os movementos feministas, que concentran a maior parte das súas mobilizacións na xornada do martes. Xa foron convocadas case unha trintena de manifestacións e concentracións -nesta ligazón, a listaxe en actualización-."Constatamos numerosos quebrantamentos das ordes de afastamento, o cal expón as vítimas a un perigo aínda maior" tras a denunciaDende estes colectivos, como dende o Concello vilalbés, ponse tamén o foco nas eivas da protección a vítimas da violencia machista mesmo tras seren decretadas medidas como a orde de afastamento que pesaba sobre o presunto asasino de María del Carmen Vázquez. Neste sentido, a asociación lucense Si, hai saída "alerta" sobre "a máis que alarmante evidencia de que algo non está a funcionar de xeito correcto" no funcionamento deste tipo de medidas."Se algo constatamos de primeira man na nosa asociación son os numerosos quebrantamentos das ordes de afastamento", o cal "expón ás vítimas da violencia de xénero" a "un perigo aínda maior" tras o "enorme esforzo" de optaren pola denuncia. "Un só minuto que se baixe a garda abonda para que sexa cometido un asasinato machista", advirten.


Summary: Os sector esíxelle ao Goberno galego a retirada da Lei de Acuicultura e cre que a paralización anunciada por Núñez Feijoo responde unicamente a cálculos electorais. A marcha, baixo o lema "Defendamos o mar" unirá a bateeiros, mariscadores ou os mariñeiros do cerco, entre outros colectivos

Xa hai data. O sábado 27 de febreiro o sector do mar manifestarase en Compostela para protestar contra a política da Xunta neste eido, sobre todo en relación a dous conflitos recentes: o polémico proxecto de Lei de Acuicutura e o reparto de cotas entre o sector do cerco. Estes colectivos (bateeiros, mariscadores e mariñeiros do cerco) están chamados a protagonizar unha marcha que espera reunir a todo o sector, que en Galicia emprega directamente a unhas 20 mil persoas, pero que xera unha cantidade moito maior de postos de traballo indirectos en pequenas industrias e actividade comercial e de servizos e que ten un peso determinante nas economías locais de moitos concellos da costa. A manifestación terá como lema "Defendamos o mar" A manifestación terá como lema "Defendamos o mar" e na súa organización xa traballan as confrarías que, de forma unánime, rexeitan a proposta de norma acuícola presentada polo Goberno galego, na que ven un intento de "privatización" do litoral e das rías que busca "beneficiar as multinacionais" en prexuízo dos actuais produtores e produtoras. Denuncian, ademais, que na súa redacción non se dialogou en ningún momento cos máis directos afectados e afectadas. De nada serviu o anuncio realizado a pasada semana por Núñez Feijoo no Parlamento, onde asegurou que "non imos aprobar esa lei sen ter o respaldo do sector", ofrecendo "diálogo" e a paralización da súa tramitación. De feito, a primeira reacción dos representantes do sector, como Xaquín Rubido (voceiro da Plataforma en Defensa da Ría de Arousa) foi a de esixir a completa retirada do proxecto: "Non queremos que paralicen a súa tramitación, queremos que retiren o proxecto. Unha vez que o proxecto estea retirado, podemos dialogar". En realidade, o paso atrás dado polo presidente da Xunta serviu para intensificar as mobilizacións dos colectivos afectados, que se amosaban convencidos de que o cambio de posición dos populares "respondía máis" á preocupación existente no PP ante o crecente malestar social que o proxecto está xerando que a "satisfacer as demandas que os sectores produtivos están poñendo enriba da mesa". Rubido acusaba a Feijoo de pretender "crear unhas falsas expectativas de reforma da lei", buscando "dividir o movemento e debilitalo". Este mesmo xoves, na Comisión de Pesca e Marisqueo do Parlamento galego o PP rexeitou retirar o seu anteproxecto de lei Este mesmo xoves, na Comisión de Pesca e Marisqueo do Parlamento galego o PP rexeitou retirar o seu anteproxecto de lei, como lle pedía unha proposición non de lei presentada por Juan Fajardo (AGE), que recollía as denuncias e demandas do sector, sinalando que a norma "supón poñer en venta o noso litoral", implicando "un perigo medioambiental e laboral". Fajardo dirixiuse ao portavoz de pesca do grupo parlamentar do PP, José Manuel Balseiro, dicíndolle que "en realidade a súa estratexia pasa por facer tempo para gañar, todos sabemos como, a unha parte do sector do mar e poder dicir que contan co consenso necesario para sacar adiante esta norma". O deputado arousán salientou a publicación o pasado venres no Diario Oficial de Galicia dunha partida económica de 900.000 euros para publicidade e propaganda do sector do mar galego. O voto negativo dos populares non sorprende: Hai uns días o propio director xeral de Pesca, Juan Maneiro, destacaba que "en ningún momento se falou de retirar a lei de acuicultura". O mesmo que a Conselleira do Mar, Rosa Quintana, que lles reiterou ás mariscadoras de a pé que a retirada da norma non entraba dentro dos plans do Goberno galego. O sector está convencido de que o PP, que confiaba no control que exercía sobre as confrarías, decidiu aparcar a posible aprobación desta lei ata a celebración das eleccións O sector está convencido de que o PP decidiu aparcar a posible aprobación desta lei ata a celebración das elección ao Parlamento galego, previstas para o outono (se non se produce un adianto). O prexuízo electoral que os populares poderían sufrir, sobre todo en moitos concellos do litoral da Coruña e Pontevedra, sería grande, nun momento en que a mobilización social contra esta norma segue crecendo. De feito, os propios concelleiros populares están apoiando as mocións que, tanto en concellos coma na propia Deputación de Pontevedra, esixen a retirada do proxecto. Pódese pensar que o Goberno galego non esperaba atopar un rexeitamento tan unánime no sector a raíz deste asunto, e que confiaba no control que en moitas ocasións exerceu sobre as propias confrarías, nas que -en moitos casos- figuran persoas afíns aos populares. Pola súa banda, Quintana negou en declaracións aos medios que a paralización na tramitación respondese á proximidade dos comicios. Neste contexto, o sector mantén as mobilizacións, que terán a súa primeira gran cita este 27 de febreiro, unha marcha para a que confrarías e asociacións de produtores están buscando o apoio doutras entidades sociais, formacións políticas e sindicais, procurando que a manifestación acade un carácter masivo que amose a forza do rexeitamento a esta norma. Ademais, seguen a organizarse encontros informativos en diversas localidades para amosar as consecuencias do proxecto: este venres será a quenda de Boiro e Redondela.


Summary: Unha aldea de Castro Caldelas transfórmase nunha orixinal sala de exposicións nunha iniciativa do Sorriso de Daniel e varias asociacións do lugar, para denunciaren o abandono do mosteiro de Abelenda e do patrimonio románico galego en xeral

O estado de San Paio de Abeleda, no concello de Castro Caldelas, é un dos casos máis graves de abandono do patrimonio románico na Galiza. Un mosteiro que xa aparecía citado en documentos de principios do século XII, está en ruías. Unha situación perante a que calquera pode dicir que é ben triste o estado do patrimonio, que non hai dereito e que alguén tería que facer algo. Ou perante a que se pode intentar facer algo. E esta última opción foi a que adoptou O Sorriso de Daniel, unha asociación que traballa arreo pola divulgación e conservación do patrimonio románico galego. O Sorriso do Daniel matinou e matinou arredor do que podía facer para dar a coñecer a situación deste mosteiro, en plena Ribeira Sacra. Cartos e medios non teñen moitos, mais si ilusión por facer cousas. Ocorréuselles converter a aldea nunha grande e orixinal sala de exposicións. Para iso contaron coa colaboración da veciñanza a través de dúas asociacións, a de San Paio de Abelenda e a de Cocas e Danzantes de Santa Tegra de Abelenda. As e os veciñ@s foron fotografad@s ao pé da pía bautismal por Soledad Felloza, fotógrafa uruguaia que vive na Galiza. Unhas imaxes con que a veciñanza demanda que se coiden as ruínas do mosteiro (que permanece en estado de absoluto abandono) e que a riqueza do seu interior non se perda, alén de que poida ser visitado polo público. Arriba San Paio de Abelenda Froito desta implicación e colaboración inaugúrase este domingo, 2 de setembro, a exposición Arriba San Paio de Abelenda ! en que as fotografías pendúranse dos muros das casas, dos balcóns, en valados, nas barandas das escaleiras... Unha aldea feita sala de exposicións ao aire libre. Escritores que poñen texto á reivindicación E a este proxecto sumáronse as colaboracións escritas de varios autores que quixeron poñer os seus textos ao servizo desta reivindicación. A xornalista Ana Romaní, o historiador Afonso Vázquez-Monxardín, @s escritor@s Mariña Pérez Rei, Olga Novo, Bieito Iglesias, Anxela Gracián, Iria Fernández Crespo, o dramaturgo Quico Cadaval, a arquitecta Isabel Aguirre de Urcola, o sacerdote Oscar G. Murado, descendente por parte de pai da aldea de San Paio de Abeleda e o delegado de Patrimonio do Bispado de Ourense Miguel Ángel González. Toda esta iniciativa foi custeada íntegramente polo Sorriso de Daniel.


Summary: O número 2 dos populares galegos di que a súa forma de respectar as vítimas é "respectar un proceso xudicial que está en marcha" Ocultacións de Adif e Renfe, lentitude xudicial e intereses políticos dificultan as respostas sobre Angrois cinco anos despois VÍDEO | "A maquinaria do Estado traballou para eximir os neglixentes, chegou a hora de que asuman a súa responsabilidade"

Ocultacións de Adif e Renfe, lentitude xudicial e intereses políticos dificultan as respostas sobre Angrois cinco anos despois VÍDEO | "A maquinaria do Estado traballou para eximir os neglixentes, chegou a hora de que asuman a súa responsabilidade" O número 2 dos populares galegos di que a súa forma de respectar as vítimas é "respectar un proceso xudicial que está en marcha" Os tres partidos da oposición en Galicia, En Marea, PSdeG e BNG, coincidiron este luns, un día antes do quinto aniversario do accidente de Angrois, en apoiar as peticións de respostas a todas as dúbidas que aínda teñen as vítimas sobre as responsabilidades penais e políticas do sinistro. Pola contra, o PP galego limitouse a pedir aos outros tres grupos que non fagan "política da mala" e asegurou que o seu xeito de respectar as vítimas é "respectar un proceso xudicial que está en marcha". Segundo o secretario xeral do PP galego, Miguel Tellado, "Galicia segue conmocionada" polo accidente de Angrois e para ser respectuosos coas familias e amigos dos falecidos "non se pode facer política con todo". Tellado lembrou que "hai aberta unha investigación xudicial, compre ser moi respectuosos con ela" xa que "son os xuíces os que teñen que determinar quen son os responsables". "A nosa forma de respectar as vítimas e as súas familias é respectar un proceso xudicial que está en marcha", asegurou, obviando os impedimentos que a súa formación puxo ao longo destes anos a esa investigación. Villares pide que se inhabilite "o discurso político dos recortes, da carreira electoral por inaugurar obras e do oportunismo político" O portavoz de En Marea, Luís Villares, defendeu as reclamacións de "memoria, verdade e xustiza" das vítimas e salientou que por primeira vez en cinco anos existe unha comisión de investigación no Congreso" creada a petición entre outros do seu grupo. Alí, dixo, agarda que "se depuren responsabilidades políticas e "que quede inhabilitado politicamente o discurso político dos recortes, da carreira electoral por inaugurar obras e do oportunismo político". O BNG cre que "se hai algunha esperanza de que se resolva a investigación é pola vía europea" Por parte do BNG, a portavoz nacional da formación, Ana Pontón, compareceu en rolda de prensa coa eurodeputada Ana Miranda, que vén actuando de feito como representante das vítimas ante as institucións comunitarias. "Se hai algunha esperanza de que se resolva a investigación é pola vía europea", salientou Miranda, que lembrou sucesivos informes da Axencia Ferroviaria Europea, en cuxa divulgación foi clave o BNG, que facilitaron en 2016 reabrir a instrución xudicial e hai un mes ratificar as sospeitas dos xuíces que Adif e Renfe non avaliaron o risco da curva de Angrois como esixía a normativa comunitaria. Pola súa banda, Pontón criticou que tras o accidente PP e PSOE considerasen "mais importante protexer a Ana Pastor e José Blanco" que pescudar todo o que rodeou o accidente. A portavoz do BNG tamén insistiu en que a súa formación segue a reclamar unha comisión de investigación tamén no Parlamento de Galicia que ao seu xuízo trataría as vítimas mellor que a creada no Congreso. Leiceaga considera que "aínda hai asuntos por resolver" na comisión política do Congreso O portavoz parlamentario do PSdeG, Xoaquín Fernández Leiceaga, admitiu que "aínda hai asuntos por resolver" na comisión de investigación política creada no Congreso e pediu, tras catro anos de bloqueo por parte do PSOE, que se "facilite e impulse" o seu traballo para que "chegue ao fondo". PSdeG e BNG criticaron tamén que cinco anos despois non está aínda instalado na curva de Angrois o sistema ERTMS de control constante da velocidade dos trens. Porén, xa si está reparado a bordo dos Alvia, polo que pode frear de xeito automático antes da curva se o maquinista non o fai, e poucos días despois do accidente tamén se instalaron nas vías balizas do sistema convencional ASFA que impiden que un tren poida volver circular pola zona con exceso de velocidade.


Summary: Portos di que non bonifica á empresa máis que ao resto, malia que o expresidente do ente informou en 2010 ao Parlamento de que o acordo "supón practicamente reducir á metade as taxas para o tráfico de mercadorías da actualidade" A Xunta pactou con ENCE un convenio á medida para perdoarlle impostos

O presidente da Xunta, Alberto Núñez Feijóo, defende que a decisión de Portos de Galicia de reducirlle as taxas a ENCE polo seu uso do porto de Ribadeo permite que a empresa manteña na vila lucense un tráfico de mercadorías que podería ter marchado a Asturias. Porén, ENCE non está en condicións técnicas de poder abandonar Ribadeo, polo que a Xunta outorgoulle beneficios a cambio de que non fixese algo que segue sen poder facer. Segundo o presidente, o texto responde a unha petición "da sociedade de Ribadeo". O convenio asinado en 2011 por Portos con ENCE, en vigor ata 2020 e desvelado en exclusiva por Praza.gal, inclúe unhas cláusulas que supoñen rebaixarlle as taxas faga o que faga a empresa. Por unha banda, a rebaixa non é a cambio de que non marche a Asturias senón "ata" que non teña operativa a vía férrea que lle permita facelo, para a que arrincou fondos públicos ao Principado de Asturias e Feve. Por outra, cando iso ocorra, queda nas mans de ENCE levar todos os tráficos, deixalos ou repartilos, e en calquera caso seguirá a contar coa mesma rebaixa das taxas. Feijóo defende que a rebaixa permite manter na vila lucense o tráfico de ENCE, que actualmente non ten máis opción técnica que ficar alí En Asturias a visión que hai é a de que ENCE, tras reclamar axudas públicas para esa conexión ferroviaria e empregala á súa vez para ameazar á Xunta, agora obstaculiza a execución das obras porque lle sae máis rendible seguir operando en Ribadeo coas taxas rebaixadas. Un xogo a dúas bandas posible grazas a que a Xunta lle rebaixou as taxas de xeito incondicional, desvíe ou non parte dos tráficos. Mentres, nestes cinco anos, sen outro sitio a onde ir ENCE, a Xunta leva perdida a metade dunhas taxas que podería ter cobrado de xeito íntegro. A Administración autonómica leva perdida a metade das taxas que lle podería ter cobrado integramente á pasteira A Feijóo preguntóuselle na rolda de prensa posterior ao Consello da Xunta deste xoves se entende que outras empresas poidan sentirse discriminadas por non gozar das mesmas vantaxes que a Administración lle outorga a ENCE, tal e como revelou este diario. O presidente eludiu a pregunta sobre o libre mercado, dixo que non coñecía de primeira man o convenio e limitouse a defender que "había e segue habendo un acordo de non desprazar os tráficos de Ribadeo cara Asturias". Segundo dixo, "o obxectivo das institucións de Ribadeo, dos sectores sociais de Ribadeo e de toda Galicia, era non desprazar cargas" fora da comunidade. O propio expresidente do ente, José Manuel Álvarez-Campana, informou no seu momento ao Parlamento de Galicia de que a "oferta" realizada á empresa incluía unha importante bonificación" nas taxas que pagaba Pola súa banda, Portos de Galicia asegura agora que ENCE non se está beneficiando de ningunha bonificación superior á que ten dereito calquera outro operador de mercadorías nos portos galegos. Porén, o propio expresidente do ente, José Manuel Álvarez-Campana, informou no seu momento ao Parlamento de Galicia de que a "oferta" realizada á empresa incluía unha importante bonificación" nas taxas que pagaba, "unha oferta desde o punto de vista económico moi atractiva, supón prácticamente reducir á metade as taxas para o tráfico de mercadorías da actualidade". Esas verbas, repetidas en varias roldas de prensa por Álvarez-Campana, plasmáronse un ano despois nun convenio que di que Portos "procederá á aplicación de bonificacións" a calquera mercadoría que ENCE mova en Ribadeo entre 2011 e 2020. O convenio de Portos está feito tan á medida do que queira facer ENCE en cada momento que mesmo parece redactado pola propia empresa e non pola Xunta cando fala da "nosa factoría de Navia".


Summary: O Comité clínico que asesora a Xunta mantén no nivel máximo de restricións O Grove, Carballeda de Valdeorras e A Pobra. A Xunta non informa da decisión adoptada sobre o toque de recoller.

O Comité clínico que asesora a Xunta da Galiza na xestión da pandemia provocada pola Covid-19 acordou na súa xuntanza desta terza feira, 13 de abril, manter o nivel máximo de restricións para os concellos de Carballeda de Valdeorras, A Pobra do Caramiñal e O Grove. Neles, a hostalaría fica fechada, están prohibidas as reunións de non conviventes e o concello fica baixo feche perimetral. Ademais, o comité de expertos determinou o estabelecemento do nivel alto de restricións en dez concellos galegos: Monterrei, Cortegada, Padrenda, O Barco de Valdeorras, Rubiá, Barreiros, Carral, Boimorto, Boiro e A Illa de Arousa. O nivel alto implica que a hostalaría só pode abrir nas terrazas, con capacidade de 50%, até as 21 horas. Permítense reunións de até 6 non conviventes no exterior e 4 en interiores. Instalacións deportivas, culturais e de culto non poden superar 30% de capacidade. Hai licerdade de mobilidade por todo o territorio, agás con concellos do nivel máximo. Así mesmo, quedarán no nivel medio de restricións os municipios do Irixo, Trabada, Meira, A Pobra do Brollón, Muxía, Cambre, Ortigueira, Ribeira, Meis, Ribadumia, Sanxenxo, Soutomaior, Vilanova de Arousa, As Neves, Gondomar, Vilaboa, Marín e Meaño. Este nivel implica que na hostalaría as terrazas non superen a capacidade de 50% e no interior 30%, até as 21 horas.Permítense reunións até 6 non conviventes no exterior e 4 en interiores. As instalacións deportivas, culturais e de culto a non máis de 30%. Hai liberdade de mobilidade por todo o territorio, agás nos concellos do nivel máximo. No resto dos concellos galegos, estarán vixentes as restricións fixadas no nivel medio baixo: Na hostalaría as terrazas con capacidade de 75% e no interior de 50%, até as 21 horas, permítense reunións até 6 non conviventes no exterior e 4 en interiores, as instalacións deportivas, culturais e de culto a 30%; e hai libre mobilidade, agás concellos do nivel máximo. Todas estas medidas entrarán en vigor ás 00,00 horas da vindeira sexta feira, 16 de abril. Sen información sobre o toque de recoller Doutra banda, Sanidade non informou sobre a decisión adoptada polo Comité Clínico a respecto de implantar o toque de recoller ás 23 horas. Era unha das propostas que figuraba na orde do día da reunión das persoas expertas, máis aló da avaliación de datos e da evolución da pandemia, que muda a configuración do mapa de restricións da Galiza por niveis. Tampouco se informou de mudanzas no horario de apertura da hostalaría. A este respecto, o conselleiro de Sanidade, Julio García Comesaña, explicou esta terza feira, 13 de abril, na sesión plenaria do Parlamento que a Consellería exixirá reservas ou citas previas, un rexistro de clientela e a instalación de medidores de CO2. Serían estas medidas adicionais á ampliación do horario no sector. Neste sentido, o conselleiro puxo de manifesto que, de acordo aos datos "estábeis" na Galiza, está a realizarse un "especial esforzo" para avanzar no plan dunha "hostalaría segura" e para permitir que os estabelecementos abran durante máis horas, pois actualmente deben fechar todos ás 21 horas. Esta posibilidade, con todo, está condicionada ao aprazamento do toque de recoller, instaurado agora nas 22 horas.


Summary: Natural de Rianxo, Carlos Cernadas é responsábel do proxecto artístico Sons of Exodus. Hai pouco máis dun mes que se estreou o seu segundo traballo, Castrexos, e agora xa está a traballar para levar a súa música aos escenarios galegos.

'Castrexos' é o seu segundo traballo. Que podemos atopar nel? Este disco segue a liña do anterior, tamén é un disco conceptual. Fala dunha historia ficticia escrita por min, pero relacionada coa historia de Galiza, neste caso un poboado Castrexo. Conta con menos pezas que o anterior, mais a produción está moito máis coidada. Colaboran músicos como Carlos da Silva, gaiteiro que xa formou parte do anterior proxecto ou Sabela Galbán, integrante da banda de Sés. En comparación co primeiro, no que a maioría das pezas están en inglés, neste están todas en galego. Para min é moito máis natural, síntome moito máis cómodo e penso que as letras son máis interesantes e teñen máis sentido se as escribo en galego antes que en inglés. Que diferenzas salienta en relación ao anterior? Eu quero pensar, polo menos é o que me comenta a xente, que este álbum é mais coherente. A única canción en galego do anterior disco foi a que mellor funcionou, imaxino que por cuestións de composición e tamén porque quedou mellor gravada. Entón, decidín seguir por esa liña, que era a que más sentido tiña. O proceso foi similar. Eu o que quería facer era aproximarme ao folk rock ou folk metal, mais con música galega. Partindo desa idea, púxenme en contacto con xente vencellada á música tradicional e axudáronme no proceso. Comecei gravando a pau seco a músicos como Carlos da Silva, muiñeiras e máis pezas. A partir desas gravacións, empecei a traballar a composición. Collín 4 notas ou un motivo curto deses temas e transfórmoo. Unha das cancións do disco, titulada Camiños, en realidade é un anaco dunha muiñeira, pero pásase á linguaxe do rock. Esa é un pouco a idea. Eu creo que se nota a diferenza, que non é simplemente unha gaita con guitarras eléctricas e os acordes que corresponden, intento que sexa un pouco máis sofisticado Cada un dos traballos está asociado a unha historia. De onde sae esta idea? A min sempre me gustaron os discos conceptuais. Na meirande parte dos álbum, fanse unha serie de cancións, elíxense as mellores e inclúense nel, pero entre elas non adoitan gardar unha relación. Pode haber propostas similares ou un fío temático, pero cada canción é un mundo. Eu prefiro que os traballos sexan un pouco máis cinematográficos, mais tampouco sen chegar ao punto de ser unha canción extensa. Ademais, gústame escribir, aínda que dunha forma amateur, e relacionalo con ese folk. Non escribo unha cousa e logo fago a outra, senón que levo a cabo as dúas ao mesmo tempo. É un pouco raro, pero así voume inspirando a medida que vou traballando. Parece desordenado, pero é máis orgánico, a min funcióname. Todo isto forma parte do proxecto 'Sons os Exodus'... Si. Eu trasladeime a Londres hai cinco anos para estudar Música Creativa. Cando rematas o grao, hai un proxecto final que consiste en elaborar un disco. Aínda que comecei hai tres anos, é algo que tamén me andaba pola cabeza antes, pero non consideraba que estaba preparado. De feito, presentei o proxecto, pero logo antes de publicalo reviseino e dinlle unha volta. Era un traballo de fin de carreira, pero tamén existía esa intencionalidade de sacalo adiante. Ten pensado presentar a súa proposta ao público galego a través de concertos? Até o de agora, pola situación sanitaria e estando aquí, non tiven oportunidade de levalo ao directo. A banda xa está formada e presentareina seguramente este Nadal. Agora xa estamos planificando todo. Imos ter unha data organizada polo Concello de Rianxo, pero aínda non está confirmado o día. Para este verán xa sabemos que vai estar difícil introducirse en moitos sitios, pero hai que comezar e mesmo pensar xa en 2023. Estou seguro de que algunhas datas van saír, canto antes nos movamos mellor.


Summary: Tras meses negándoo o presidente da Xunta abre a porta á posibilidade de que o seu Goberno recorra ao Fondo de Liquidez Autonómica (FLA) no canto de seguir a financiarse nos mercados ordinarios de débeda pública

Vinte e cinco de abril de 2012. A oposición cuestiona o presidente da Xunta polo incremento das taxas universitarias e, en xeral, polas finanzas da comunidade autónoma e a xestión das competencias propias na materia. Nun ton sensiblemente airado Alberto Núñez Feijóo retruca que o mellor xeito de "garantir o autogoberno" é "manter unha comunidade autónoma que paga, manter unha comunidade autónoma solvente e non ser, en ningún caso, unha comunidade autónoma que poida ser intervida polo Goberno de España". "Galicia é a comunidade máis solvente" e por iso reclamáballe á daquela voceira do BNG, Ana Pontón, que "apoiase un goberno responsable que blinda non só os servizos públicos, senón que blinda o autogoberno de Galicia". Esa firmeza semella estar agora en cuestión, a xulgar polas verbas do propio líder popular. Vinte e nove de agosto de 2012. Feijóo protagoniza en Ribeira un dos seus primeiros actos públicos tras facer público o adianto das eleccións ao 21 de outubro. A Generalitat de Catalunya viña de solicitar o acceso ao Fondo de Liquidez Autonómica (FLA), isto é, viña e pedir o rescate financeiro por parte do Estado a cambio de ceder parte do control sobre a súa autonomía financeira. "Hoxe Galicia paga e Catalunya pide", sentenciou ante a prensa. "Galicia vai seguir sendo a comunidade máis solvente de España" e iso é "a maior garantía de autogoberno dunha administración". Galicia, explicaba, "nin pediu un euro dos primeiros 35.000 millóns que puxo á diposición o Ministerio de Economía nin agora necesita cartos para seguir traballando". En definitiva, resumía, "Galicia non vai ser rescatada". "Galicia é a comunidade máis autónoma de España", repetiu Feijóo en campaña electoral Dezanove de outubro de 2012. Faltan dous días para as eleccións e Feijóo protagoniza un acto de campaña na Coruña. "Galicia é a comunidade máis autónoma de España", asegurou. Isto sucedía porque "non necesita as axudas do Goberno de España". E esta circunstancia producíase, entre outros aspectos, porque o seu Goberno "non gasta máis do que ten" e fixo "máis con menos", repetía. As premisas lanzadas neste acto da Coruña e en todos os anteriores comezan xa a mudar. O presidente segue a rexeitar nominalmente que Galicia vaia ser rescatada e séguese a erixir a si mesmo en referente da "anticipación" para evitar a intervención e a perda de autogoberno. Pero isto sucede só nominalmente. O pasado martes Feijóo acudiu a unha entrevista en Radio Nacional de España e, malia á amabilidade do diálogo radiofónico, si foi interpelado pola posibilidade de que a Xunta acuda finalmente ao FLA, como semella que desexa o Goberno central para así ter baixo control financeiro a práctica totalidade das autononomías. "Galicia non acudiu nin aos créditos ICO" para o pagamento a provedores "nin ao fondo de liquidez" e iso "é bo para España", explicou. "No ano 13 vostede me pregunta se imos acudir" a este fondo. E, acudiremos? "Veremos en 2013 o que pode ofrecer o mercado [de débeda pública] e o que pode ofrecer o Tesouro [en referencia ao FLA]". "Se o Tesouro ofrece condicións mellores de financiamento que os créditos do mercado, non temos ningún interese en darlles a gañar aos bancos ou ao mercado de capitais". Isto é, a porta queda aberta para o recurso ao FLA e, polo tanto, para a intervención. "Se o Tesouro ofrece condicións mellores de financiamento, non temos ningún interese en darlles a gañar aos bancos" Con todo, dialecticamente o xefe do Goberno nada e garda a roupa. É posible que o seu Executivo pida cartos do FLA pero "non estamos no suposto do Fondo de Liquidez" como si están as autonomías "que tiñan problemas para amortizar os créditos e para colocar a débeda do exercicio corrente". Este ano as "necesidades de débeda son a metade que en 2012", explica. Daquela o Estado "autorizounos uns 800 millóns de débeda nova e en 2013 imos emitir entre os 450 e os 600". Non obstante, dos Orzamentos da Xunta sairán máis de 1.000 millóns de euros para endebedamento, dos cales máis de 200 son para pagar xuros. Un férreo control por parte do Estado "Eu non quero aquí aos homes de negro", proclamou Feijóo durante o debate de investidura Pero, que sucede se a Xunta acode ao FLA? Segundo as condicións do Real decreto lei de medidas de liquides das administracións públicas, "no prazo de quince días dende a aprobación do acordo" de acceso ao fondo, o Goberno galego debería "presentar e acordar co Ministerio de Facenda un plan de axuste que asegure o cumprimento dos obxectivos de estabilidade e débeda pública" e a propia devolución dos cartos que se pidan. Unha vez remitida a documentación inicial, "nos primeiros cinco días hábiles de cada mes, a comunidade autónoma enviaralle" ao Ministerio "as actualizacións que correspondan" e, ademais, o Goberno central debe ter "acceso" a toda a información financeira da autononomía e o incumprimento dos recortes previstos "darán lugar á inadmisión da adhesión ao mecanismo" e, polo tanto, non chegarían os cartos a Galicia. En resumidas contas, isto implicaría o incumprimento da promesa lanzada por Feijóo no seu debate de investidura: "eu non quero aquí aos homes de negro", afirmou dende a tribuna parlamentaria. Isto sucedería nun contexto no que a débeda pública da comunidade autónoma incrementou en practicamente un 100% dende o ano 2009. Mentres o déficit público se mantiña controlado, o endebedamento foi galopante e chegou aos 7.662 millóns de euros a finais do terceiro trimestre de 2012, segundo datos do Banco de España. Isto implicou tamén o incremento da dotación orzamentaria das partidas de débeda pública e, tal e como vén informando Praza Pública, nas derradeiras contas elaboradas polo bipartito, as de 2009, estaban reservados para a débeda 393,04 millóns de euros, o que implica que o incremento da súa dotación orzamentaria ata 2013 foi do 182%., cando chega a 1.110,9 millóns.


Summary: Luis Lamas dimite pola adxudicación ao seu bufete de avogados do contrato de asesoría xurídica dunha fundación pública na que exerce como tesoureiro. O alto cargo anuncia a súa marcha horas despois de retar a levalo "ao xulgado" a quen considerase que cometera unha irregularidade.

Ética ou estética? O vindeiro martes o presidente da Xunta protagonizará no Parlamento a súa controvertida comparecencia sobre "medidas de impulso democrático", coa que o Goberno galego procura reemprazar as peticións de explicacións da oposición sobre casos como a trama Zeta e que, na práctica, suporá un debate monográfico a respecto da corrupción. Neste contexto, semellaba politicamente complexo que Alberto Núñez Feijóo chegase á sesión co lastre de ter un dos altos cargos mellor pagados da administración, o presidente de Sogama, Luis Lamas, coa sombra das malas prácticas sobre si despois de que o Centro Tecnolóxico Alimentario con sede en Lugo, do que é tesoureiro, lle adxudicase o contrato de asesoría xurídica ao bufete de avogados do que é socio. Neste contexto, a Xunta deixouno caer. O contrato da Fundación CETAL -dependente do Ministerio de Agricultura-, co despacho Lucus Lex saltou á polémica pública esta semana pero remóntase ao pasado setembro, cando foi adxudicado mediante o procedemento negociado sen publicidade por "axeitarse ás condicións (...) establecidas e ser a oferta economicamente máis vantaxosa", por algo menos de 18.000 euros. Nesta conxuntura, Lamas inicialmente defendeu a total legalidade da actuación, mesmo convidando a denuncialo a quen considerase que incurrira en irregularidades: "Se é estraño o que hai que coller é ir ao xulgado e presentar a oportuna querela", retou, ironizando ademais, segundo recolleu La Voz de Galicia, coa circunstancia de que se criticase que fose asociado deste despacho de avogacía pero non do Club Deportivo Lugo ou do Club Baloncesto Breogán. Lamas retou a que o levasen "ao xulgado" poucas horas antes de ter que dimitir por incorrer nunha incompatibilidade "Se é ilegal, ao xulgado", reiteraba o alto cargo da Xunta, ao tempo que matizaba que "efectivamente, teño unha parte nun despacho" pero "non exerzo", porque "se exercese estaría a incumprir a lei de incompatibilidades". Ese incumprimento, precisamente, foi ao que aludiron pouco despois os grupos parlamentarios do PSdeG e de AGE para esixir formalmente, a través de José Luis Méndez Romeu e Antón Sánchez, a dimisión de Lamas. O artigo 3.4 da norma, lembraban, indica que altos cargos como o presidente de Sogama "non poderán posuír a titularidade de participacións" superiores "ao 10% de empresas que teñen concertos ou contratos (...) co sector público estatal, autonómico ou local". O alto cargo asume a contratación a un "erro" por non estar no "día a día" do despacho de avogados do que é socio Neste contexto, o que era resistencia e mesmo ironía a respecto dunha posible dimisión tornou en asunción da realidade cando horas despois, segundo transcendeu, foron técnicos de Función Pública da Xunta quen o informaron de que, efectivamente, estaba incurso nunha causa de incompatibilidade. A través dun comunicado Lamas definiu o acontecido como "un erro, e en política os erros hai que asumilos". Deixa a presidencia de Sogama por "dignidade persoal e política", afirma, toda vez que non está "no día a día das tarefas" do bufete, o que lle "impediu exercer un control sobre esta cuestión". Lucus Lex vai renunciar á xestión deste servizo, asegura, aínda que "o proceso de contratación se levou a cabo respectando a lei". Así as cousas, Lamas despídese de Sogama tras seis anos nos que, afirma, "deu todo para que a compañía" chegase a "prestar o mellor servizo público posible, velando polo benestar e a calidade de vida de todo os galegos". Faino, asemade, despois de moitos meses de polémica pola suba do canon que a empresa, participada maioritariamente pola Xunta, lles cobra aos concellos. Esta polémica foi a que levou a Lamas, figura de referencia do PP de Lugo durante anos, a protagonizar controvertidos excesos verbais nas redes sociais.


Summary: Carles Puigdemont, Toni Comín e Clara Ponsatí non poderán optar a escano no Parlamento Europeo. A Xunta Electoral Central decidiu excluír os presos políticos das listaxes de Junts per Catalunya ao aceptar un recurso presentado por PP e Ciudadanos.

Segundo as formacións de dereita, as tres presas políticas atópanse en "rebeldía procesal penal" e, así, podían resultar inelixíbeis. Puigdemont, Comín e Ponsatí están no exilio. Junts per Catalunya, a candidatura ao Europarlamento nucleada por Puigdemont, emitiu un comunicado de resposta en que acusan o órgano electoral de "falgrante vulneración dun dereito fundamental como é o do sufraxio pasivo". "É a demostración da connivencia entre un sistema xudicial que debería ser independente con determinados intereses políticos da dereita nacionalista española", sinala.